ЗэфIэкI лъагэ
Бгы-лыжэ спортым и слалом-гигант лIэужьыгъуэмкIэ КъБР-м пашэныгъэ къыщыхьынымкIэ Байдаевэ Арюбэ и фэеплъ зэхьэзэхуэ зэIуха Iуащхьэмахуэ лъапэ щекIуэкIащ. Абы хэтащ Терсколрэ Домбейрэ (Къэрэшей-Шэр-джэс) я спортсмени 100-м нэблагъэ.
Байдаевэ Арюбэ Эльбрус бгы-лыжэ спортымрэ альпинизмэмкIэ сабий-ныбжьыщIэ спорт школым и къудамэм и гъэсэну щытащ. 2010 гъэм хъыджэбз цIыкIур игъуэта фэбжьым къелакъым. Илъэс къэс фэеплъ зэхьэзэхуэхэр езыгъэкIуэкI Байдаевхэ я унагъуэм игъэуващ зэпеуэм щытекIуахэмрэ абы хэтахэмрэ я саугъэтхэр.
Хъыджэбзхэмрэ щIалэхэмрэ я зэхьэзэхуэм терсколдэсхэм япэ увыпIэхэр къыщахьащ. ЗэфIэкI лъагэ къагъэлъэгъуащ Домбей къикIа ныбжьыщIэ цIыкIухэм. Абыхэм къахьащ дыщэ медалу зы, дыжьынуи апхуэдиз, жэзу тIу. ТекIуахэм — саугъэтхэр, зэхьэзэхуэм хэта дэтхэнэми дипломхэр хуагъэфэщащ.
КъБР-м Бгы-лыжэ спортымрэ сноубордымкIэ и федерацэм, Эльбрус дэт Бгы-лыжэ спортымрэ альпинизмэмкIэ сабий-ныбжьыщIэ спорт школым и къудамэмрэ я лIыкIуэхэм зэхьэзэхуэр зи фэеплъ Байдаевэ Арюбэ гуапэу ягу къагъэкIыжащ. Ар псэужамэ, мэлыжьыхьым и 5-м илъэс 19 ирикъунут.
Тарим Алисэ.
